ईशा जैन की कहानी- नई पहल
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Isha Jain - New Initiative
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
शर्बरी के दिमाग़ और दिल में कालिंदी के बारे में अज्ञानता खटकती रही। फिर विचार आया कि उनसे जाकर पूछ ही लिया जाए।
अगले दिन शर्बरी शाम को कालिंदी के पास गई। कालिंदी उसको देख कर हैरान थी।
आपस में बातचीत करते हुए शर्बरी ने पूछा, ‘आप कुछ मायूस लग रही हैं, सब ख़ैरियत तो है?’
कालिंदी थोड़ा विचार में खोईं और बोली, ‘कुछ दिन पहले ही मेरी बेटी आराध्या को पुत्री हुई है।’
यह सुनते ही शर्बरी आश्चर्यचकित हो गई। कालिंदी आगे बोली, ‘हां दरअसल चार साल पहले मेरी बेटी ने अपने पसंद के लड़के से मेरे पति और मुझे मिलवाया था। मेरे पति को यह मंज़ूर नहीं था। दो साल के झगड़े के बाद आख़िर आराध्या ने शादी उसी लड़के से की और हमसे दूर जर्मनी चली गई। उसने बहुत प्रयास किया अपने पिताजी को मनाने का मगर वह नहीं माने। इसके एक साल बाद उनका निधन हो गया और न आराध्या और मेरा रिश्ता रहा, न ही बेटी और पिता का। आज जब उसकी बेटी की ख़बर मुझे दूसरों से पता चली, तो यह सोच-सोच कर ही दिल दुखी हो रहा है।’
शर्बरी यह सब सुनकर हैरान थी। कालिंदी को इतने समय तक जानते हुए भी उसको इस पहलू का अंदाज़ा भी नहीं था। शर्बरी ने नम आंखों से कालिंदी को गले लगाते हुए कहा, ‘रुको ज़रा, मैं अभी आई।’ थोड़ी देर में वह हाथ मैं मिठाई की थाली लिए आई बोली, ‘मेरे नानी बनने की ख़ुशी में मीठा तो बनता हैं।’
शर्बरी इस पर बोली, ‘जी ज़रूर, मैं आपसे एक वादा लेना चाहती हूं, कि आप अब मुझ पर ऐसी कोई बात नहीं छुपाएंगी, क्योंकि मैं आपकी अपनी ही तो हूं।’